
Text rozhodnutia
Súd: Krajský súd Trnava Spisová značka: 20S/21/2015 Identifikačné číslo súdneho spisu: 2015200151 Dátum vydania rozhodnutia: 21. 06. 2016 Meno a priezvisko sudcu, VSÚ: JUDr. Róbert Foltán ECLI: ECLI:SK:KSTT:2016:2015200151.2 Uznesenie Krajský súd v Trnave v právnej veci žalobcu: Progressive FR, s.r.o., Palárikova 220/15 Zeleneč, právne zastúpený: Advokátska kancelária JUDr. Vladimír Grác, s. r. o., so sídlom Hubeného 17, 831 53 Bratislava, IČO: 47 237 040, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia žalovaného číslo 1100303/1/550176/2014/14230 zo dňa 16. decembra 2014, o žiadosti žalobcu o odklad vykonateľnosti, t a k t o r o z h o d o l : Krajský súd v Trnave o d k l a d á vykonateľnosť rozhodnutia žalovaného číslo 1100303/1/550176/2014/14230 zo dňa 16. decembra 2014 v spojení s prvostupňovým rozhodnutím Daňového úradu Trnava č. 9201402/5/2726326/2014 zo dňa 26. augusta 2014 až do právoplatného rozhodnutia súdu vo veci vedenej na tunajšom súde pod sp. zn. 20S/21/2015. o d ô v o d n e n i e : Žalobou doručenou tunajšiemu súdu dňa 05.03.2015, sa žalobca domáha preskúmania zákonnosti rozhodnutia žalovaného číslo 1100303/1/550176/2014/14230 zo dňa 16.12.2014, potvrdzujúceho rozhodnutie Daňového úradu Trnava číslo 9201402/5/2726326/2014 zo dňa 26.08.2014, ktorým tento postupom podľa ust. § 68 ods. 5 a 6 zákona č. 563/2009 Z. z. o správe daní (daňový poriadok) a o zmene a doplnení niektorých zákonov v znení neskorších predpisov vyrubil platiteľovi dane z pridanej hodnoty (žalobca) rozdiel dane v sume 37.872 eur, na dani z pridanej hodnoty za zdaňovacie obdobie apríl 2012. Daňový úrad Trnava žalobcovi nepriznal nadmerný odpočet za zdaňovacie obdobie apríl 2012 v sume 21.888 eur a vyrubil vlastnú daňovú povinnosť na dani z pridanej hodnoty v sume 15.426 eur. Žalobca okrem iného požiadal o odklad vykonateľnosti napadnutého rozhodnutia žalovaného (v spojení s prvostupňovým rozhodnutím Daňového úradu Trnava), pričom v tejto súvislosti poukázal predovšetkým na výšku vlastnej daňovej povinnosti určenej prvostupňovým orgánom, lehotu jej splatnosti, chyby v daňovom konaní, chyby prvostupňového a druhostupňového rozhodnutia ako aj na sankcie, ktoré pri oneskorenej úhrade vlastnej daňovej povinnosti zo strany žalobcu hrozia. Podľa § 250c ods. 1 zákona č. 99/1963 Zb. Občiansky súdny poriadok (ďalej len „O.s.p.“), žaloba nemá odkladný účinok na vykonateľnosť rozhodnutia správneho orgánu, pokiaľ osobitný zákon neustanovuje niečo iné. Na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Ak predseda senátu nevyhovie žiadosti, upovedomí o tom účastníka. Tunajší súd na základe dôvodov uvedených v žalobcom podanej žiadosti o odklad vykonateľnosti dospel k záveru, že v danom prípade sú splnené podmienky pre odklad vykonateľnosti preskúmavaného rozhodnutia podľa § 250c ods. 1 O.s.p. a rozhodnutie žalovaného o uložení platobnej povinnosti v relatívne značnej výške 15.426 eur možno bez ďalšieho považovať za rozhodnutie, okamžitým výkonom ktorého by žalobcovi hrozila závažná ujma predpokladaná procesným predpisom, preto žiadosti žalobcu vyhovel tak, ako je uvedené vo výrokovej časti tohto uznesenia. Poučenie: Proti tomuto uzneseniu nie je prípustný opravný prostriedok.

